Diari Oficial de la Generalitat Valenciana


Sumari del DOGV 6304, del 06-07-2010 (2010/7646)

ORDE JUS/1654/2010, de 31 de maig, per la qual es convoca procés selectiu per a ingrés pels sistemes generals d'accés lliure i promoció interna, en el Cos de Gestió Processal i Administrativa.
------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6304

Data del DOGV
:   06-07-2010

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2010/7646


Data del document
:   31-05-2010

Organisme emissor
:   Ministeri de Justícia

Tipus de document
:   Ordre

Anàlisi jurídica

 Descriptors 

:   * concurs administratiu

ORDE JUS/1654/2010, de 31 de maig, per la qual es convoca procés selectiu per a ingrés pels sistemes generals d'accés lliure i promoció interna, en el Cos de Gestió Processal i Administrativa. [2010/7646]  
En compliment del que disposa el Reial Decret 248/2009, de 27 de febrer (BOE de 3 de març) i Reial Decret 406/2010, de 31 de març (BOE d'1 d'abril), pels quals s'aproven les ofertes d'ocupació pública per als anys 2009 i 2010, respectivament, i per tal d'atendre les necessitats de personal al servei de l'administració de Justícia  
Aquest Ministeri, fent ús de les competències que li estan atribuïdes en la Llei Orgànica 19/2003, de 23 de desembre, de modificació de la Llei Orgànica 6/1985, de l'1 de juliol, del Poder Judicial, i el Reial Decret 1451/2005, de 7 de desembre, pel qual s'aprova el Reglament d'Ingrés, Provisió de Llocs de Treball i Promoció Professional del Personal Funcionari al servei de l'administració de Justícia, de conformitat amb l'Orde JUS/1294/2010, de 5 de maig (BOE de 19 de maig), per la qual s'estableixen les bases comunes que regiran els processos selectius per a ingrés als cossos de funcionaris de l'administració de Justícia, inclosos en el llibre VI de la Llei Orgànica 6/1985, del Poder Judicial, i amb un informe previ favorable de la Direcció General de la Funció Pública, acorda convocar procés selectiu per a l'ingrés en el Cos de Gestió Processal i Administrativa.  
La present Convocatòria té en compte el principi d'igualtat de tracte entre dones i hòmens, pel que fa a l'accés a l'ocupació, d'acord amb l'article 14 de la Constitució Espanyola, la Llei 7/2007, de 12 d'abril, de l'Estatut Bàsic de l'Empleat Públic; la Llei Orgànica 3/2007, de 22 de març i l'Acord de Consell de Ministres de 4 de març de 2005, pel qual s'aprova el Pla per a la igualtat de gènere en l'administració General de l'Estat, i es desenrotllarà d'acord amb les següents:  
BASES COMUNES   
Les bases comunes per les quals es regirà la present Convocatòria són les establides en l'Orde JUS/1294/2010, de 5 de maig (BOE de 19 de maig).  
BASES ESPECÍFIQUES   
1. Descripció de les places  
1.1. Es convoquen processos selectius d'accés lliure (codi de cos 010) i d'accés per promoció interna (codi de cos 001), per a cobrir 1.042 places de les compreses en l'annex I, apartat Personal de l'administració de Justícia, del Reial Decret 248/2009, de 27 de febrer (Boletín Oficial del Estado, del 3 de març),i en l'annex III, del Reial Decret 406/2010 de 31 de març (Boletín Oficial del Estado de l'1 d'abril) al Cos de Gestió Processal i Administrativa, a través dels sistemes d'oposició per a les places d'accés lliure, i de concurs oposició per a les d'accés per promoció interna, amb la següent distribució territorial.  
  
1.2.1. Del total de les places convocades, per al torn lliure, se'n reservaran 32, amb la distribució territorial reflectida al punt 1.1, per a ser cobertes pels qui tinguen la condició legal de persones amb discapacitat de grau igual o superior al 33 per cent, sempre que acrediten l'indicat grau de discapacitat i la compatibilitat funcional amb l'exercici de les tasques pròpies que corresponen al Cos de Gestió Processal i Administrativa i superen les proves selectives. Es consideraran afectats per una minusvalidesa en grau igual o superior al 33%, d'acord amb el que disposa l'article 1 del Reial Decret 1414/2006 d'1 de desembre, a l'efecte de la Llei 51/2003, de 2 de desembre, els pensionistes de la Seguretat Social que tinguen reconeguda una pensió d'incapacitat permanent al grau de total, absoluta o gran invalidesa, i als pensionistes de classes passives que tinguen reconeguda una pensió de jubilació o de retir per incapacitat permanent per al servei o inutilitat.  
Les places reservades a persones amb discapacitat que queden desertes, no s'acumularan a les d'accés general.  
1.2.2. Del total de les places convocades per promoció interna se'n reservaran 32, amb la distribució territorial reflectida al punt 1.1, per a ser cobertes pels qui tinguen la condició legal de persones amb discapacitat de grau igual o superior al 33 per cent, sempre que acrediten l'indicat grau de discapacitat i la compatibilitat funcional amb l'exercici de les tasques pròpies que corresponen al Cos de Gestió Processal i Administrativa i superen les proves selectives.   
Les places no cobertes en la quota de reserva per a persones amb discapacitat, s'acumularan a les d'accés general per promoció interna, segons el que estableix l'article 490.2, de la Llei Orgànica 19/2003, de 19 de desembre, de modificació de la Llei Orgànica del Poder Judicial  
1.3. En qualsevol dels sistemes d'accés, els aspirants que opten per la quota de reserva per a persones amb discapacitat, no podran participar per la resta de places del sistema general.   
No es podrà participar, alhora, pel sistema general d'accés del torn lliure i pel de promoció interna.  
Els aspirants podran participar per un únic àmbit territorial, i, en cas de resultar aprovats, obtindran necessàriament destinació dins de l'àmbit territorial pel qual concorren. Les places que queden desertes en un àmbit territorial no es podran acumular a un altre distint.  
1.4. Les presents bases de Convocatòria es publicaran de forma simultània en el Boletín Oficial del Estado i en els butlletins oficials de les comunitats autònomes on es convoquen places. En el cas que la dita simultaneïtat no siga possible, tots els termes i terminis establits en la present Orde es comptaran a partir de la publicació en el Boletín Oficial del Estado.  
2. Procés selectiu   
2.1 El procés selectiu per a accés lliure tindrà lloc pel sistema d'oposició, amb els exercicis, valoracions i puntuacions que s'especifiquen en l'annex 1.A.  
El procés selectiu per a accés per promoció interna tindrà lloc pel sistema de concurs oposició. La fase d'oposició es desenrotllarà en primer lloc amb els exercicis, puntuacions i valoracions que s'especificaran en l'annex 1.B.1.  
Els opositors que superen la fase d'oposició passaran a la fase de concurs, en què es valoraran els mèrits que s'especifiquen en l'annex 1.B.2.  
2.2. El procés selectiu, per a ambdós torns d'accés, inclourà la superació d'un període de pràctiques de caràcter selectiu. Per a la realització d'aquest, els aspirants que hagen superat les fases d'oposició i, si fa al cas, de concurs -el nombre dels quals no podrà ser superior al de places convocades- seran nomenats funcionaris en pràctiques per l'autoritat competent del Ministeri de Justícia.   
2.3. La qualificació final del procés selectiu estarà determinada per la suma de les puntuacions finals obtingudes en cada una de les fases d'oposició, concurs, si fa al cas, i en el curs selectiu.   
2.4. En primer lloc, es resoldrà el torn de promoció interna i, amb posterioritat, el torn lliure.  
2.5. En cas d'empat, l'orde de puntuació s'establirà com seguix: primarà la fase d'oposició; en segon lloc, la fase de concurs, i en tercer, el curs selectiu. Si persisteix l'empat, primarà la nota del segon exercici de la fase de l'oposició. Finalment, si encara persisteix l'empat, primarà la primera lletra del primer cognom començant per la "J".  
3. Programes  
El programa que ha de regir la fase d'oposició es conté en l'Orde JUS/1295/2010, de 5 de maig (BOE de 19 de maig). El contingut del temari per a tots els exercicis de l'oposició s'ajustarà a la normativa publicada en el Boletín Oficial del Estado en la data de la present Convocatòria, encara que no haguera entrat en vigor.  
4. Titulació i altres requisits de participació  
4.1. Per a participar pel sistema d'accés lliure en aquest procés selectiu, cal complir tots els requisits assenyalats en la base setena de les Bases Comunes, i estar en possessió o en condicions d'obtindre'l, en la data de finalització del termini de presentació de sol·licituds, el títol de diplomat universitari, enginyer tècnic, arquitecte tècnic o grau equivalent. En el cas de titulacions obtingudes a l'estranger, s'haurà d'estar en possessió de la credencial que acredite la seua homologació o convalidació, si fa al cas, a efectes acadèmics i professionals. Aquest requisit no serà aplicable als aspirants que hagueren obtingut el reconeixement de la seua qualificació professional, en l'àmbit de les professions regulades, a l'empara de les disposicions de Dret Comunitari (Directiva 89/48/CC/EE).  
4.2. Els aspirants que concórreguen pel torn de promoció interna, hauran, a més, d'emplenar els requisits següents:  
a) Pertànyer com a funcionari de carrera al Cos d'Auxili Judicial, abans agents de l'administració de Justícia.  
b) Haver prestat serveis efectius, durant almenys dos anys, computats des de la presa de possessió, com a funcionari de carrera en l'esmentat Cos.  
5. Sol·licituds  
5.1. Els qui desitgen participar en aquest procés selectiu, hauran d'omplir el model oficial de sol·licitud d'admissió a proves selectives de l'administració de Justícia i liquidació de la taxa de drets d'examen (model 790), exemplar autocopiatiu en la part superior del qual figura "Ministeri de Justícia, sol·licitud d'admissió a proves selectives de l'administració de Justícia i liquidació de la taxa de drets d'examen", que es facilitarà en castellà i en les altres llengües oficials de les comunitats autònomes. Aquest model serà facilitat gratuïtament al Ministeri de Justícia, als Tribunals Superiors de Justícia, audiències provincials, gerències territorials del Ministeri de Justícia, òrgans competents de les comunitats autònomes on es convoquen places, al Centre d'Informació Administrativa del Ministeri de la Presidència, i a les delegacions i Subdelegacions del Govern. El model d'instància també podrà descarregar-se des de la pàgina web (www.Mjusticia.es).  
5.2. La presentació de la sol·licitud es realitzarà en el termini de vint dies naturals comptats a partir de l'endemà al de la data de publicació d'aquesta Convocatòria en el Boletín Oficial del Estado i es dirigirà al secretari d'Estat de Justícia. La no-presentació d'aquesta dins del termini i la forma escaient suposarà l'exclusió de l'aspirant.  
5.3 La presentació, amb el pagament previ de la corresponent taxa, es realitzarà alternativament:   
a) Al Registre General del Ministeri de Justícia, plaça Jacinto Benavente, núm. 3, 28195 Madrid.  
b) Als registres de les delegacions i subdelegacions del Govern de l'administració General de l'Estat, o en qualsevol dels òrgans o oficines previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
c) A través del Registre Telemàtic, a l'adreça d'Internet www.Mjusticia.es i d'acord amb les instruccions que s'hi indiquen.  
La presentació d'instàncies per aquest últim sistema comporta necessàriament el pagament telemàtic de la taxa d'examen.  
Els aspirants que, d'acord amb el que disposa la base novena de l'Orde JUS/1294/2010, de 5 de maig (BOE de 19 de maig) de Bases Comunes, estiguen exempts d'aquest pagament o tinguen dret a la reducció de taxes, no podran fer ús d'aquest sistema i hauran de, necessàriament, presentar la instància - paper, acompanyant la documentació acreditativa del dret a l'exempció o reducció en algun dels registres indicats en els apartats a) o b) d'aquesta mateixa base.  
5.4. Taxa de drets d'examen  
L'import de la taxa per drets d'examen serà de 10,67 €, per al torn de promoció interna, i de 21,33 €, per al torn lliure, i s'abonarà segons s'indica en la base novena de les bases comunes.   
Estan exempts del pagament de la taxa els aspirants que reunisquen els requisits que es detallen en la base novena, punt 6, de les bases comunes que hauran d'acreditar el seu dret a aquesta exempció i aportar la documentació que s'indica al punt 4 de l'esmentada base.  
5.5. La sol·licitud s'omplirà d'acord amb les instruccions que figuren al dors d'aquesta i que es reprodueixen en l'annex III i a més, amb les instruccions particulars següents:   
5.5.1. En el requadre relatiu a "Província d'examen", els aspirants, faran constar la ciutat en què desitgen realitzar el primer exercici de la fase d'oposició d'entre les següents, conforme a l'àmbit territorial pel qual es presenten:  
  
En tot cas, si no s'especifica en la sol·licitud la data del lloc d'examen pel qual opta, serà inclosa d'ofici en les llistes definitives a la seu corresponent al Tribunal Superior de Justícia del seu domicili, i quedarà, per tant, afectat el seu àmbit territorial, segons la base 1.3 de la present Convocatòria.  
5.5.2. Per al cas d'aspirants amb discapacitat:  
a) Els aspirants discapacitats referits en la base 1.2 d'aquesta Convocatòria, que opten per la quota de reserva de discapacitats, hauran d'indicar-ho així al respectiu requadre de la sol·licitud i, dins de l'epígraf "dades a consignar segons les bases de la convocatòria" al requadre A, hauran d'expressar les adaptacions necessàries de temps i mitjans per a la realització dels exercicis, que puguen, si fa al cas, requerir per tal que el Tribunal compte amb la necessària informació per a l'adaptació de la realització dels exercicis.  
b) Els aspirants amb discapacitat, que no opten per la quota de reserva de discapacitats, però que també necessiten adaptació de temps i mitjans per a la realització dels exercicis, hauran d'indicar-ho així i marcar amb una X el requadre "sol·licita adaptació" i dins de l'epígraf "dades a consignar segons les bases de la convocatòria" al requadre B) expressaran les adaptacions necessàries de temps i mitjans que puguen, si fa al cas, requerir per a la realització dels exercicis.  
5.5.3. Els aspirants que concórreguen per l'àmbit territorial corresponent a comunitats autònomes amb llengua oficial pròpia, podran acreditar el seu coneixement per mitjà de dos sistemes:  
a) La realització d'una prova optativa, i en aquest cas hauran de marcar una "X" al requadre "Realitza" de l'epígraf "Prova optativa de llengua".  
b) L'acreditació documental del dit coneixement, per a la qual cosa hauran de marcar una "X" al requadre "Documenta", i remetre, en el moment oportú, els certificats acreditatius del coneixement del dit idioma en els termes que preveu aquesta orde.  
Per a aquells opositors que no tinguen acreditada la puntuació màxima a atorgar per aquest concepte, hi ha la possibilitat d'acollir-se a ambdós sistemes; aportar el certificat corresponent al nivell que tinguen acreditat, i presentar-se a l'examen optatiu del nivell immediatament superior. En aquest cas, haureu de marcar amb una X ambdós requadres; "Documenta" i "Realitza"  
De la mateixa manera es procedirà, si fa al cas, respecte del coneixement del dret civil foral del País Basc, marcant les respectives caselles.  
6. Tribunals  
6.1. El Ministeri de Justícia nomenarà dos tribunals qualificadors únics; un per al procés selectiu del torn lliure, i un altre, per al procés selectiu del torn de promoció interna.  
El nomenament dels tribunals es publicarà en el Boletín Oficial del Estado i en els diaris oficials de les comunitats autònomes que convoquen places, d'acord amb el que estableixen les bases comunes (base onzena, punt 1 i següents).  
En cada àmbit de comunitats autònomes on es convoquen places, el Ministeri de Justícia nomenarà tribunals delegats; un per al procés selectiu del torn lliure, i un altre, per al procés selectiu del torn de promoció interna.  
A les seus d'examen on no radique el Tribunal Qualificador Únic o Tribunal Delegat, l'òrgan competent del Ministeri de Justícia podrà nomenar funcionaris de l'administració General de l'Estat, de l'administració Autonòmica (en ambdós casos que presten serveis al Ministeri de Justícia o òrgan competent de la comunitat autònoma) o de l'administració de Justícia, per a col·laborar al desenrotllament de les dites proves sota la direcció del Tribunal Qualificador Únic o Tribunal Delegat, a què representaran, amb les competències d'execució material i ordenació administrativa dels distints exercicis que en cada prova selectiva se'ls atribuïsca.  
6.2. Formaran part del Tribunal Qualificador Únic, titular i suplent, un membre de la Carrera Judicial, o Fiscal; dos secretaris judicials; dos funcionaris del grup A1, A2, destinats al Ministeri de Justícia, i dos funcionaris del Cos de Gestió Processal i Administrativa.  
Serà president el magistrat, fiscal o un dels secretaris judicials, i serà secretari, un dels funcionaris del Ministeri de Justícia.  
Els tribunals delegats tindran la mateixa composició que el Tribunal Qualificador Únic, i se substituiran els funcionaris del Ministeri de Justícia per funcionaris de les comunitats autònomes.  
Els tribunals tindran la categoria segona de les previstes en l'annex IV, del Reial Decret 462/2002, de 24 de maig, sobre indemnitzacions per raó del servei.  
6.3. Els tribunals, d'acord amb l'article 14 de la Constitució Espanyola, vetlaran per l'estricte compliment del principi d'igualtat d'oportunitats entre ambdós sexes.  
6.4. La informació sobre aquestes proves selectives es facilitarà a les gerències territorials de Justícia, al Ministeri de Justícia, Secretaria d'Estat de Justícia, carrer San Bernardo, 21 (telèfon 190 348 453), pàgina web del Ministeri de Justícia, (www.Mjusticia.es, Ocupació Pública), al Centre d'Informació Administrativa del Ministeri de Presidència (telèfon 060) i als òrgans competents de les comunitats autònomes on es convoquen places.  
6.5. A l'efecte de comunicacions i la resta d'incidències, la seu dels tribunals qualificadors únics serà: c/ San Bernardo, 21. 28094-Madrid (telèfon: 838974124). Els tribunals delegats tenen les seus següents:  
TRIBUNALS DELEGATS  
  
7. Desenrotllament del procés selectiu  
7.1. Orde d'actuació  
L'orde d'actuació dels opositors, en tots els àmbits territorials, s'iniciarà alfabèticament pel primer de la lletra "J", segons el que estableix la Resolució de la Secretaria d'Estat per a la Funció Pública, de 26 de gener de 2010 (Boletín Oficial del Estado de 5 de febrer).   
7.2. Duració del procés selectiu  
Llevat que concórrega causa objectiva que ho justifique, apreciada per la Secretaria d'Estat de Justícia, oït el Tribunal Qualificador Únic, el procés selectiu tindrà una duració màxima de dotze mesos, comptats a partir de la data de realització del primer exercici, fins a la data de començament del període de pràctiques selectiu.  
7.3 Fase d'oposició  
Els exercicis de la fase d'oposició són els que es detallen en els annexos I.A. i I.B.1 d'aquesta Convocatòria.  
Promoció interna: el primer exercici es realitzarà dins dels 30 dies següents a la publicació de la Resolució, per la qual s'eleva a definitiva la relació d'admesos i exclosos, i es publicarà en el Boletín Oficial del Estado la data, hora i llocs de la seua celebració.  
Accés lliure: el primer exercici tindrà lloc en la data que s'hi indique abans de l'acabament del segon exercici de la fase d'oposició del sistema d'accés per promoció interna. La convocatòria serà publicada en el Boletín Oficial del Estado.  
Para cada un dels sistemes d'accés, el primer exercici tindrà lloc en el mateix dia i a la mateixa hora en totes les seus d'examen.  
Conclòs cada un dels exercicis de l'oposició, els tribunals faran públiques en la pàgina web del Ministeri de Justícia (www.Mjusticia.es) i pàgines web de les comunitats autònomes, les llistes d'opositors de cada àmbit territorial que hagen aconseguit el mínim establit per a superar-lo, amb indicació de la puntuació obtinguda i citaran els inclosos en aquestes per a la realització del següent exercici.  
Els opositors que no es troben inclosos en les respectives relacions tindran la consideració de no aptes, i quedaran eliminats del procés selectiu.   
Finalitzats tots els exercicis de l'oposició, el Tribunal Qualificador únic farà públiques pel mateix mitjà, les relacions d'aprovats de cada àmbit territorial que han superat la fase d'oposició.  
Els opositors del torn lliure inclosos en aquestes relacions i que es presenten per algun dels àmbits territorials amb llengua oficial pròpia, que hagueren fet constar en la seua instància l'opció d'acreditar documentalment el coneixement d'aquesta, aportaran, en el termini de deu dies hàbils, els certificats acreditatius corresponents a la seu del Tribunal Delegat competent, indicada en la base 6.5.  
De la mateixa manera, es procedirà en relació amb la documentació acreditativa dels coneixements de Dret Foral de la Comunitat Autònoma del País Basc.  
7.4. Fase de Concurs  
Per al torn d'accés per promoció interna, en la mateixa Resolució en què es facen públiques les relacions d'aprovats de la fase d'oposició, s'establirà un termini de vint dies naturals per a presentar al Registre General del Ministeri de Justícia, Secretaria d'Estat de Justícia, plaça Jacinto Benavente, núm. 3, 28232 Madrid o en la forma establida en l'article 38.4, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, tota la documentació acreditativa, en original o fotocòpia compulsada, dels mèrits a valorar en la fase de concurs. La no-presentació de la documentació, en el termini assenyalat, suposarà que no es valore l'aspirant en la fase de concurs. Els opositors que concórreguen per comunitats autònomes amb llengua oficial pròpia diferent del castellà i/o dret civil especial o foral, i que opten per acreditar documentalment el seu coneixement, aportaran en aquest moment els certificats acreditatius corresponents.  
El certificat acreditatiu dels serveis prestats en l'administració de Justícia, serà aportat d'ofici pel Ministeri de Justícia o comunitats autònomes competents.  
També s'aportarà d'ofici, si fa al cas, el certificat d'haver aprovat exercicis en convocatòries anteriors.  
Els mèrits avaluables són els que es contenen en els barems establits en l'annex I B.2 i, es computaran els causats fins a la data de finalització del termini de presentació de sol·licituds.   
Els tribunals qualificadors únic i delegats valoraran els mèrits segons els certificats aportats i el Tribunal Únic publicarà en la pàgina web del Ministeri de Justícia, la relació d'aspirants amb la valoració provisional de mèrits de la fase de concurs, amb indicació de la puntuació obtinguda en cada apartat i la total. Els aspirants disposaran d'un termini de deu dies hàbils a partir del següent al de la publicació de la dita relació, per a efectuar les al·legacions pertinents. Finalitzat l'esmentat termini, el Tribunal publicarà la relació amb la valoració definitiva de la fase de concurs.  
7.5. Embaràs de risc i part  
Si alguna de les aspirants no pot completar el procés selectiu a causa d'embaràs de risc o part, degudament acreditat, la seua situació quedarà condicionada a la finalització d'aquest i a la superació de les fases que hagen quedat ajornades, i aquestes no es podran demorar de manera que es menyscapte el dret de la resta dels aspirants a una resolució del procés ajustada a temps raonables, la qual cosa haurà de ser valorada pel Tribunal Qualificador Únic. En tot cas, la seua realització tindrà lloc abans de la publicació de la llista d'aspirants que han superat el procés selectiu.  
7.6. Valoració del coneixement de les llengües oficials pròpies de les comunitats autònomes i del Dret Civil Especial o Foral de la Comunitat Autònoma del País Basc.  
Conclosos els exercicis obligatoris de cada procés selectiu i la fase de concurs, si fa al cas, els aspirants compresos en la relació d'aprovats que concórreguen per àmbit territorial amb llengua autonòmica pròpia, diferent del castellà, seran citats per a la realització de l'exercici de caràcter optatiu, no eliminatori, que acredite el coneixement de la dita llengua, si així ho hagueren sol·licitat en la seua instància. Paral·lelament, el tribunal delegat corresponent valorarà la documentació acreditativa del coneixement de l'idioma, que hagueren presentat oportunament els opositors que hagen optat per acreditar documentalment el coneixement d'aquest.  
Per a aquells opositors que, d'acord amb el que disposa la base 5.5.3, hagen optat per ambdós sistemes, la puntuació atorgada serà la més alta que si fa al cas corresponga, sense que en cap cas puga ser acumulativa.  
La puntuació obtinguda, tant de l'examen com de la documentació acreditativa, s'ajustarà segons el barem contingut en l'annex I-C) d'aquesta Convocatòria, i només produirà efectes per a l'adjudicació de destinacions a la comunitat autònoma corresponent.  
De la mateixa manera, i amb els mateixos efectes, es procedirà per a la valoració dels coneixements del dret civil foral de la Comunitat Autònoma del País Basc.  
7.7. Presentació de documentació i nomenament de funcionaris en pràctiques  
7.7.1. Una vegada acabades les fases d'oposició o concurs oposició, si fa al cas, els tribunals elevaran al Ministeri de Justícia proposta amb la relació d'aprovats, en cada àmbit territorial, el nombre de la qual no podrà superar el de places convocades, que es publicarà en el Boletín Oficial del Estado i en els diaris oficials de les comunitats autònomes on es convoquen places, amb indicació del número d'orde, DNI, puntuació obtinguda en cada un dels exercicis, total de tots els exercicis obligatoris i fase de concurs, si fa al cas. Junt amb aquesta nota total però separada d'ella i sense sumar-s'hi figurarà, si fa al cas, l'obtinguda en la llengua oficial, diferent del castellà de la comunitat autònoma per l'àmbit territorial de la qual concorre, i l'obtinguda pel coneixement del dret civil foral de la Comunitat Autònoma del País Basc.  
En el cas que algun dels aspirants amb discapacitat que s'haja presentat per aquesta quota de reserva supere els exercicis corresponents, i la fase de concurs, però no obtinguera plaça, i la seua puntuació fora superior a l'obtinguda pels aspirants del torn general, serà inclòs pel seu orde de puntuació en aquest torn.   
En el termini de vint dies naturals comptats a partir de la publicació en el Boletín Oficial del Estado i diaris oficials de les comunitats autònomes on es convoquen places de la relació definitiva d'aprovats, els aspirants que figuren en aquesta presentaran al Registre General del Ministeri de Justícia, Secretaria d'Estat de Justícia, plaça Jacinto Benavente, núm. 3, 28313 Madrid o pels mitjans previstos en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, la documentació següent:  
a) Dues fotocòpies del document nacional d'identitat, o equivalent, en el cas que l'interessat no preste expressament el seu consentiment amb la presentació l'annex IV, perquè les seues dades d'identitat personal puguen ser consultades i verificades, d'ofici, per l'òrgan instructor d'aquest procés selectiu.  
b) Fotocòpia compulsada del títol exigit en la convocatòria o certificat acadèmic acreditatiu de tindre aprovades totes les assignatures, que li capaciten per a l'obtenció del títol acompanyat del resguard justificatiu d'haver abonat els drets per a l'expedició del títol.   
En el cas de titulacions obtingudes a l'estranger, haurà de presentar-se fotocòpia compulsada de la documentació que acredite la seua homologació.  
c) Certificat mèdic acreditatiu de no patir cap malaltia ni defecte físic o psíquic que impossibilite per a l'exercici de les funcions pròpies del Cos de Gestió Processal i Administrativa, expedit pel facultatiu de Medicina General de la Seguretat Social que corresponga a l'interessat.  
Els aspirants que tinguen la condició legal de discapacitats, amb grau igual o superior al 33 per 100, hauran de presentar certificat dels òrgans competents, si fa al cas, de la comunitat autònoma corresponent, que acredite tal condició i la seua capacitat funcional per a exercir les tasques i funcions pròpies del Cos de Gestió Processal i Administrativa.  
d) Declaració jurada de no trobar-se comprés en causa d'incompatibilitat ni estar inhabilitat per a l'exercici de funcions públiques, en via disciplinària o judicial, ni haver estat separat, per mitjà de procediment disciplinari del servei de qualsevol de les administracions públiques, llevat que haguera sigut rehabilitat. (Annex II).  
El certificat d'antecedents penals serà aportat d'ofici pel Ministeri de Justícia, d'acord amb el que preveu l'article 35.f) de la Llei de Règim Jurídic de les Administracions Públiques i del Procediment Administratiu Comú.  
Davant de la impossibilitat, degudament justificada, de presentar els documents expressats en l'apartat anterior, podrà acreditar-se que es posseeixen les condicions exigides en la Convocatòria, per mitjà de qualsevol mitjà de prova admissible en dret.  
Els aspirants que tinguen la condició de funcionaris públics estaran exempts de justificar aquelles condicions i requisits ja demostrats per a obtindre el seu anterior nomenament, i hauran de presentar certificat del Ministeri o organisme de què depenga, pel qual s'acredite la seua condició i requisits per a ser nomenat funcionari del Cos de Gestió Processal i Administrativa de l'administració de Justícia.  
Els qui, dins del termini fixat, i excepte causa de força major, no presenten la documentació o de l'examen d'aquesta es deduïra que no tenen algun dels requisits establits, no podran ser nomenats funcionaris en pràctiques i quedaran anul·lades les seues actuacions, sense perjuí de la responsabilitat en què hagueren incorregut per falsedat en la sol·licitud inicial.  
En aquest últim cas, o en el supòsit de renúncia d'algun dels aspirants, i sempre que el Tribunal haguera proposat tants aspirants com places convocades, el Ministeri de Justícia requerirà a aquest últim la relació complementària d'aspirants que, havent superat tots els exercicis, seguisquen els proposats fins a completar el total de places convocades.  
En aquest supòsit, els aspirants inclosos en aquesta relació complementària hauran de presentar la documentació acreditativa que es detalla en aquesta base, en el termini de cinc dies hàbils des de la seua publicació en la pàgina web del Ministeri de Justícia.  
Els opositors afectats, que concórreguen per alguns dels àmbits territorials que tinguen establida la valoració de llengua oficial pròpia i/o dret Foral seran convocats, si fa al cas, a la realització de la corresponent prova optativa o els serà incorporada la puntuació que corresponga a l'acreditació documental que haguera aportat.  
7.7.2. Comprovat que els aspirants d'accés lliure reuneixen els requisits de la base 4.1; els d'accés per promoció, els requisits de la base 4.2, i tots ells els de la setena de les "Bases Comunes", el Ministeri de Justícia dictarà Resolució, que serà publicada en la seua pàgina web, nomenarà funcionaris en pràctiques els aspirants que han superat les proves selectives, i els convocarà a la realització del curs selectiu.  
7.8. Període de pràctiques selectiu  
7.8.1. Els funcionaris en pràctiques d'ambdós torns seran destinats, en cada àmbit territorial pel qual concórreguen, al centre, institut, o unitat o centre de destinació que determine el Ministeri de Justícia i les comunitats autònomes que convoquen places, per al desenrotllament d'un període de pràctiques selectiu.  
La seua duració serà d'un mes per als aspirants del torn de promoció interna, i dos mesos, per al torn lliure. En ambdós casos, constarà de dos fases. Durant la primera fase, d'una setmana per als funcionaris d'accés per promoció interna, i de dos per als dels torn lliure, els funcionaris rebran la formació específica sobre l'estructura orgànica i competències de l'àmbit territorial pel qual han accedit i aquella teòrica i pràctica sobre els procediments judicials i expedients del Registre Civil, a més de l'específica que els permeta adquirir els coneixements i les habilitats necessaris per al maneig de les ferramentes i aplicacions informàtiques, així com els mitjans tècnics en ús en l'administració de justícia. Durant la segona fase, que durarà tres setmanes per als aspirants per promoció interna, i sis setmanes, per als aspirants d'accés lliure, els aprovats hauran d'efectuar pràctiques tutelades en òrgans judicials que inclouran, en tot cas, la pràctica de les tasques i funcions pròpies del Cos, descrites en l'article 476 de la Llei Orgànica del Poder Judicial.  
Finalitzada la primera fase, de caràcter docent, s'avaluarà l'aprofitament d'aquesta per mitjà d'una prova objectiva tipus test, l'elaboració i qualificació de la qual correspondrà al centre, institut o responsable de la unitat o centre de destinació.  
La qualificació d'aquesta prova serà de 25 punts, de què 15 correspondran a l'avaluació de l'aprofitament de la formació informàtica, i 10, a l'aprofitament dels altres conceptes formatius.  
A continuació, els aspirants seran convocats en la segona fase, de pràctiques tutelades en òrgans judicials que es qualificaran a la seua finalització com a apte o no apte.   
Els aspirants que es troben en actiu en qualsevol cos de l'administració de Justícia i que acrediten haver prestat, per més de sis mesos en els últims cinc anys, serveis efectius com a funcionaris interins o substituts en virtut de nomenament del Cos de Gestió Processal i Administrativa, abans auxiliars de l'administració de Justícia, quedaran exempts de la fase de pràctiques tutelades en òrgan judicial que els seran convalidades amb la qualificació «d'apte".   
A aquests exclusius efectes, es computaran els serveis prestats, així com el termini de cinc anys, fins a la data de finalització del termini de presentació de documentació regulat en la base 7.4  
Per a superar el curs selectiu cal aconseguir almenys 12 punts en la primera fase, i la qualificació d'apte, en la segona.  
Finalitzat el curs, els aspirants continuaran prestant serveis com a funcionaris en pràctiques fins al seu nomenament com a funcionaris de carrera en la destinació definitiva.  
7.8.2. Tots els funcionaris en pràctiques tindran drets i deures que s'arrepleguen en l'article 25 del Reial Decret 1451/2005, de 7 de desembre, BOE del 27, Reglament d'Ingrés, Provisió de Llocs de Treball i Promoció Professional del Personal Funcionari al servei de l'administració de Justícia; els que concorren per promoció interna tenen dret a més, sempre que es donen els s supòsits i requisits legals, a les retribucions o indemnitzacions per raó del servei arreplegats en Reial Decret 462/2002, de 24 de maig, sobre Indemnitzacions per Raó del Servei.  
7.9. Nomenament com a funcionari de carrera  
Conclòs el curs selectiu i el període de pràctiques i incorporada la puntuació obtinguda al mateix, els aspirants que l'hagueren superat i que hagen acreditat complir els requisits exigits, el nombre dels quals no podrà excedir en cap cas al de places convocades en cada àmbit territorial, seran nomenats funcionaris de carrera mitjançant una orde, que es publicarà en el Boletín Oficial del Estado, i diaris oficials de les comunitats autònomes amb competències assumides.  
Atés el caràcter nacional del Cos de Gestió Processal i Administrativa, per al nomenament com a funcionaris de carrera, es confeccionaran dues llistes en cada àmbit territorial, una en què es consignaran les puntuacions obtingudes en les fases comunes i obligatòries del procés selectiu, i una altra, amb especificació de la puntuació obtinguda en la prova de llengua oficial pròpia de les comunitats autònomes i del dret civil especial o foral de la Comunitat Autònoma del País Basc.  
7.10. D'acord amb el que disposa la base quinzena, 2, de les bases comunes, si abans del nomenament o presa de possessió, algun dels aspirants renuncia a la seua plaça, i sempre que el Tribunal Qualificador haguera proposat tants aspirants com places convocades, el Ministeri de Justícia requerirà a aquest últim la relació complementària d'aspirants que, havent superat tots els exercicis, seguisquen els proposats, fins a completar el total de places convocades.  
En l'últim supòsit, els aspirants inclosos en aquesta relació complementària, previ examen o valoració de l'idioma autonòmic, si procedira, i aportada la documentació acreditativa del compliment dels requisits exigits, seran nomenats funcionaris en pràctiques i convocats a la realització del curs selectiu en la següent convocatòria ordinària o extraordinària que se celebre.   
8. Norma final  
Al present procés selectiu seran aplicables la Llei Orgànica 19/2003, de 23 de desembre, per la qual es modifica la Llei Orgànica 6/1985 d'1 de juliol, del Poder Judicial; el Reial Decret 1451/2005, de 7 de desembre (Boletín Oficial del Estado de 27) pel qual s'aprova el Reglament d'Ingrés, Provisió de Llocs de Treball i Promoció Professional del Personal Funcionari al Servei de l'administració de Justícia; el Reial Decret 406/2010 d'1 d'abril, pel qual s'aprova l'Oferta d'Ocupació Pública de 2010; la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, l'Orde- JUS/1294/2010, de 5 de maig (BOE de 19 de maig), per la qual s'establixen les bases comunes que regiran els processos selectius per a ingrés o accés als cossos o escales de funcionaris al servei de l'administració de Justícia, i el que disposa la present Orde de Convocatòria.   
Amb caràcter supletori, en allò no previst en aquesta Convocatòria caldrà ajustar-se al que disposa la Llei 7/2007, de 12 d'abril, de l'Estatut Bàsic de l'Empleat Públic, i la resta de normativa vigent en la matèria.  
Contra la present Convocatòria, i quants actes administratius se'n deriven, es podrà interposar, amb caràcter potestatiu, recurs de reposició davant del ministre de Justícia en el termini d'un mes des de la seua publicació o bé recurs contenciós administratiu, davant de l'òrgan jurisdiccional competent al termini de dos mesos, des de la seua publicació en el Boletín Oficial del Estado, de conformitat amb el que disposa la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i en la Llei 29/1998, de 13 de juliol, Reguladora de la Jurisdicció Contenciosa Administrativa. En cas d'interposar recurs de reposició, no es podrà interposar recurs contenciós administratiu fins que aquell siga resolt expressament o se n'haja produït la desestimació presumpta.  
Així mateix, la Secretaria d'Estat de Justícia podrà, si fa al cas, procedir a la revisió de les resolucions del Tribunal, d'acord amb el que preveu l'esmentada Llei 30/1992, de 26 de novembre.  
Madrid, 31 de maig de 2010.- El ministre de Justícia, p. d. (Orde JUS/3770/2008, de 2 de desembre), el secretari d'Estat de Justícia: Juan Carlos Campo Moreno.  
ÍNDEX D'ANNEXOS  
Annex I. Descripció del procés selectiu  
I-A. Oposició del torn lliure   
I-B. Torn de promoció interna   
I-B.1. Fase d'oposició  
I-B.2. Fase de concurs  
I-C. Avaluació del coneixement de les llengües oficials pròpies de les comunitats autònomes i del dret civil foral de la Comunitat Autònoma del País Basc.  
Annex II. Declaració jurada  
Annex III. Instruccions d'ompliment de la instància  
Annex IV. Autorització per a accedir a les dades d'identitat.  
ANNEX I  
Descripció del procés selectiu  
I-A. Torn lliure  
1. L'oposició estarà formada pels exercicis següents:  
1-1. Primer exercici. De caràcter teòric, escrit i eliminatori. Consistirà a contestar un qüestionari-test sobre les matèries del Programa detallat en l'Orde JUS/1295/2010, de 5 de maig (BOE, de 19 de maig), per a l'accés per torn lliure. Constarà de 100 preguntes amb quatre respostes alternatives de les quals només una és la correcta.   
La duració de l'exercici serà de 90 minuts.  
Es qualificarà de 0 a 100 punts.  
Les preguntes encertades es valoraran amb 1 punt; les preguntes no encertades descomptaran 0,25 punts; les preguntes no contestades no seran puntuades.   
La puntuació obtinguda per cada aspirant es correspondrà amb el nombre de respostes encertades, feta la deducció de les no-encertades.   
El Tribunal, a la vista del nombre i nivell de coneixements dels aspirants presentats, decidirà quina serà la puntuació mínima per a superar aquesta prova en cada àmbit territorial, puntuació que mai no podrà ser inferior a 50 punts, i farà públic el dit acord. Els opositors que no aconseguisquen la dita puntuació mínima tindran la consideració de suspensos, i no els serà corregida la segona prova, ni seran convocats al segon exercici de l'oposició.   
1.2. Segon exercici. De caràcter teòric, escrit i eliminatori. Consistirà a redactar sense ajuda de cap text i durant un màxim de quatre hores, dos temes, elegits per l'aspirant entre tres trets a la sort dels del Programa per al torn d'accés lliure. Posteriorment, i en les dates que el Tribunal assenyalarà, els exercicis seran llegits per l'opositor davant del Tribunal Qualificador Únic o els tribunals delegats en les seues respectives seus, en sessió pública. En cas d'impossibilitat de l'opositor, i a sol·licitud seua, seran llegits per la persona que designe, o per un membre del Tribunal.   
Es qualificarà de 0 a 100 punts.  
Finalitzada cada sessió de lectura, en deliberació a porta tancada, el Tribunal decidirà per majoria de vots emesos, i serà de qualitat el del President, l'aprovat o suspens de cada opositor examinat. El nombre màxim de punts que podrà concedir cada membre del Tribunal als opositors aprovats és de cent. Les puntuacions seran sumades, sense incloure ni la més alta ni la més baixa, i es dividirà el total que resulte, feta aquesta deducció, pel nombre de vocals assistents la qualificació dels quals s'haguera computat. La xifra del quocient constituirà la qualificació.   
Per a superar l'exercici caldrà aconseguir una puntuació d'almenys 50 punts.  
El Tribunal farà pública la qualificació dels aspirants aprovats en cada sessió.   
1.3. Tercer exercici. De caràcter pràctic, escrit i eliminatori. Consistirà en la breu contestació per escrit a deu preguntes referides a un cas pràctic que plantejarà el Tribunal. Les contestacions hauran de ser breus i concises i desenrotllar-se en els límits d'espai que permeta l'imprés que serà facilitat pel Tribunal.   
La duració total de l'exercici serà d'una hora.  
La qualificació de l'exercici s'efectuarà per assignació de punts de cada membre del Tribunal, segons la metodologia exposada per a l'exercici anterior, a raó de cinc punts com a màxim per a cada pregunta, amb un màxim absolut per a tot l'exercici de 50 punts.   
La puntuació mínima per a superar l'exercici serà de 25 punts.   
La puntuació final de la fase d'oposició estarà donada per la suma de les puntuacions obtingudes en els tres exercicis.  
I-B. Torn de promoció interna  
I-B.1. Fase d'oposició.  
1. La fase d'oposició constarà de dos exercicis, que se celebraran en un mateix acte en el mateix dia, un a continuació de l'altre.   
1.1. Primer exercici. De caràcter teòric, escrit i eliminatori. Consistirà a contestar un qüestionari-test sobre les matèries del Programa detallat en l'Orde JUS/1295/2010, de 5 de maig (BOE de 19 de maig), per a l'accés per promoció interna. Constarà de 50 preguntes amb quatre respostes alternatives de les quals només una és la correcta.   
La duració de la prova serà de 45 minuts.  
Es qualificarà de 0 a 100 punts.  
Les preguntes encertades es valoraran amb 2 punts; les preguntes no encertades descomptaran 0,5 punts; les preguntes no contestades no seran puntuades.   
La puntuació obtinguda per cada aspirant es correspondrà amb el nombre de respostes encertades, feta la deducció de les no-encertades.   
El Tribunal, a la vista del nombre i nivell de coneixements dels aspirants presentats decidirà qual serà la puntuació mínima per a superar aquest exercici en cada àmbit territorial, i farà públic el dit acord. La dita puntuació mínima no podrà ser, en cap cas, inferior a 50 punts. Els opositors que no aconseguisquen la puntuació mínima fixada pel Tribunal, tindran la consideració de suspensos i no seran convocats a la lectura del segon exercici.  
1.2. Segon exercici. De caràcter teòric pràctic, escrit i eliminatori. Consistirà a redactar sense ajuda de cap text i durant un màxim de dos hores un tema, elegit per l'aspirant entre tres trets a la sort dels del Programa per al torn de promoció interna i a continuació, en el termini de 40 minuts, contestar de forma breu i concisa en l'imprés que serà facilitat, a cinc preguntes que el Tribunal formularà referides a un cas pràctic, relacionat també amb el programa per al torn de promoció interna.  
Posteriorment, i en les dates que el Tribunal assenyalarà, els exercicis seran llegits per l'opositor davant del Tribunal Qualificador Únic o els tribunals delegats en les seues respectives seus, en sessió pública. En cas d'impossibilitat de l'opositor, i a precs seus, seran llegits per la persona que designe, o per un membre del Tribunal.   
Es puntuarà de 0 a 100 punts.  
La qualificació de l'exercici s'efectuarà per assignació de punts per cada membre del Tribunal segons la metodologia exposada per al segon exercici del torn lliure. La puntuació mínima per a superar la prova serà de 50 punts.   
La puntuació final dels aprovats en la fase d'oposició estarà composta per la suma de les puntuacions d'ambdós exercicis.  
I-B.2. Fase de concurs  
Només els opositors que aproven els dos exercicis de la fase d'oposició passaran a la fase de concurs en què es valoraran els mèrits que es detallen a continuació:  
Barem per a la fase de concurs de gestió processal i administrativa, torn de promoció interna  
A- Títols i graus acadèmics. Puntuació màxima de 12 punts.  
Llicenciatura o grau en Dret: 12 punts.  
Altres llicenciatures o graus diferents de dret: 10 punts.  
Tres primers cursos complets de la Llicenciatura en Dret: 8 punts.  
B- Historial professional. Puntuació màxima de 7 punts.  
1. Títols, diplomes, certificats que acrediten coneixements jurídics obtinguts en cursos de formació convocats, impartits o homologats pel Ministeri de Justícia, o òrgans competents en matèria de Justícia de les comunitats autònomes; així com els organitzats pel Consell General del Poder Judicial, i per centres o institucions oficials dependents de les Administracions Públiques d'àmbit nacional, autonòmic o internacional, fins a un màxim total de 5 punts, segons la graduació següent:  
  
Els cursos, certificats o diplomes en què no conste el nombre d'hores i aquells de deu o menys hores lectives, no es valoraran.   
2. Títols, diplomes, certificats que acrediten coneixements informàtics, obtinguts en cursos de formació impartits en centres oficials o reconeguts pel Ministeri d'Educació i Ciència, així com els impartits per organismes i institucions oficials dependents de les administracions públiques o incloses en els plans de formació d'aquestes, fins a un màxim de 2 punts, segons graduació següent:   
  
   
Els cursos d'igual o semblant contingut només es valoraran una vegada. Els cursos, certificats o diplomes en què no conste el nombre d'hores i aquells de 5 o menys hores lectives no es valoraran.  
C- Coneixement d'idiomes estrangers   
Es valorarà l'acreditació per mitjà de certificat d'homologació emés per centres oficials del nivell de coneixement aconseguit. Coneixement de nivell elemental: 0.5 punts; de nivell mitjà: 1 punt, i de nivell avançat: 1,5 punts.  
La puntuació màxima total per aquest concepte serà de 2 punts.  
D- Per haver aprovat exercicis de l'oposició, per qualsevol dels torns, lliure o promoció interna, d'accés al Cos de Gestió Processal i Administrativa, en les últimes dues convocatòries, fins a un total de 8 punts.  
Per cada un dels exercicis aprovats (primer, segon o tercer) 2 punts.  
E- Serveis prestats com a titular o interí en els cossos de l'administració de Justícia i /o en cossos d'altres administracions públiques o com a personal laboral (fins a un màxim de 21 punts).  
- Per cada mes complet com a interí o substitut del Cos de Gestió Processal i Administrativa (abans d'Oficials de l'administració de Justícia); o com a titular o interí o substitut en Tramitació Processal i Administrativa, (abans auxiliars de l'administració de Justícia): 0.18 punts.   
- Per cada mes de serveis prestats en els altres cossos o escales generals al servei de l'administració de Justícia, al de secretaris judicials i al de jutges o fiscals: 0.1 punts.  
- Per cada mes de serveis prestats en cossos d'altres administracions públiques o com a personal laboral: 0.05 punts.  
Els períodes inferiors al mes no es computaran.  
I-C. Avaluació del coneixement de les llengües oficials pròpies de les comunitats autònomes i del dret civil, especial o foral de la Comunitat Autònoma del País Basc  
(Sistemes d'accés lliure i de promoció interna)  
1. Coneixements de les llengües oficials pròpies de les comunitats autònomes  
Per als opositors que concórreguen per algun dels àmbits territorials corresponents a comunitats autònomes amb llengua oficial pròpia, i que així ho hagueren fet constar en la seua sol·licitud de participació, finalitzades tant la fase d'oposició com la de concurs i establides les llistes d'aprovats que hagueren obtingut plaça, es procedirà a l'avaluació del coneixement de les llengües oficials pròpies de les comunitats autònomes. L'avaluació consistirà en l'acreditació del coneixement de la llengua oficial de la dita Comunitat, per mitjà dels certificats que hagen presentat oportunament, o per mitjà de la realització d'una prova de nivell de coneixements.   
La puntuació de la valoració del coneixement de la llengua oficial de comunitat autònoma només serà aplicable en l'àmbit de la Comunitat Autònoma respectiva, només als efectes d'establir el número d'orde en la relació d'aprovats dins de l'àmbit territorial per al qual concorre l'aspirant, per la qual cosa haurà de reflectir-se separada de l'obtinguda en els exercicis obligatoris.  
Es qualificarà amb un màxim de 18 punts, d'acord amb el nivell de coneixements demostrat per l'aspirant i els criteris de valoració establits a continuació:  
A l'àmbit de la Comunitat Autònoma de Catalunya:   
Certificat de nivell B: sis punts  
Certificat de nivell C: dotze punts  
Certificat de nivell D: divuit punts  
L'acreditació del coneixement d'idioma s'efectuarà per mitjà de l'aportació dels certificats de la Secretaria de Política Lingüística o els equivalents segons l'Orde PRE 228/2004, de 21 de juliol, del Departament de la Presidència de la Generalitat de Catalunya.  
A l'àmbit de la Comunitat Autònoma de Galícia:   
Certificat Celga 4 o semblant: sis punts.  
Curs de Llenguatge Jurídic Mitjà: dotze punts   
Curs de Llenguatge Jurídic Superior: díhuit punts.  
L'acreditació del coneixement d'idioma s'efectuarà per mitjà de l'aportació dels certificats de la Secretaria General de Política Lingüística o els equivalents segons l'Orde de 16 de juliol de 2007, de la Conselleria de Presidencia, Administraciones Públicas i Xustiza, (DOG 30/07/2007) i Orde d'1 d'abril de 2005 (DOG 14/04/05) .  
A l'àmbit de la Comunitat Foral de Navarra:  
A les zones bascòfona i mixta que determina l'article 5 de la Llei Foral 18/1986, de 15 de desembre, del Basc:  
Certificat de possessió dels nivells A2 o B1 del marc comú europeu de referència per a les llengües, o d'haver superat quatre "urrats" en els cursos organitzats pel Govern de Navarra: sis punts.  
Certificat de possessió del nivell B2 del marc comú europeu de referència per a les llengües, o d'haver superat huit "urrats" al s cursos organitzats pel Govern de Navarra: dotze.  
Certificat de possessió del títol EGA o d'una altra titulació equivalent al nivell C1 del marc comú europeu de referència per a les llengües, o d'haver superat dotze urrats" als cursos organitzats pel Govern de Navarra: divuit punts.  
A l'àmbit del País Basc:  
D'acord amb el que establix el Reial Decret 86/1997, de 15 d'abril, pel qual es regula el procés de normalització de l'ús de l'èuscar en les administracions públiques de la Comunitat Autònoma d'Euskadi.  
Perfil lingüístic 2: sis punts  
Perfil lingüístic 3: dotze punts  
Perfil lingüístic 4: divuit punts  
A l'àmbit de la Comunitat Autònoma Valenciana:  
Certificat de grau elemental oral i escrit del valencià: sis punts  
Certificat de grau mitjà oral i escrit del valencià: dotze punts  
Certificat de grau superior oral i escrit del valencià: divuit punts  
2. Avaluació dels coneixements del dret civil, especial o foral de la Comunitat Autònoma del País Basc  
Per als aspirants que concórreguen per l'àmbit territorial de la Comunitat Autònoma del País Basc, que així ho hagueren fet constar en la seua sol·licitud, es procedirà, en els mateixos termes i amb els mateixos efectes que s'han detallat en l'apartat anterior, a l'avaluació dels seus coneixements del dret civil especial i foral del País Basc, i s'atorgarà per aquest concepte sis punts, que es reflectiran en tot cas separats dels obtinguts en els exercicis obligatoris, i només produiran efectes per a establir l'orde de prelació, dins de l'àmbit territorial de la Comunitat Autònoma del País Basc.  
Criteris de valoració:  
A) La documentació vàlida per a aquells opositors que opten per l'acreditació documental, és la següent:  
1. Llicenciatura en dret, havent cursat com a assignatures:  
a. Dret Civil Foral i Autonòmic del País Basc  
I. UD, Pla 1953: 90 hores  
II. UD, Pla 1998: 60 hores  
b. Dret Civil Foral del País Basc 1  
I. UD, Pla 1993: 30 hores  
2. Màster en Dret Civil Foral i Autonòmic del País Basc: 540 hores (54 crèdits).  
3. Diploma d'especialització en Dret Civil Foral del País Basc-presencial:  
220 hores (22 crèdits).  
4. Diploma d'especialització en Dret Civil Basc-on line-: 210 hores (21 crèdits).  
5. Doctorat en Dret : (mínim 60 hores: 6 crèdits)  
a. Títol de doctor en Dret, amb tesi sobre Dret Civil Foral del País Basc.  
b. Cursos de doctorat en Dret sobre Dret Civil Foral del País Basc.  
B) Per a aquells opositors que opten per realitzar l'examen, aquest consistirà en la contestació a un qüestionari tipus-test de 40 preguntes, amb quatre respostes alternatives de les quals només una és correcta.  
Les respostes encertades es valoraran amb 1 punt. Les respostes incorrectes o les preguntes no contestades no seran puntuades. Per a superar l'exercici caldrà obtindre un mínim de 20 punts.  
El qüestionari versarà sobre el temari següent:  
Temari per a examen  
1. Marc normatiu i Fonts del Dret Civil Foral del País Basc: Competència de la Comunitat Autònoma del País Basc en matèria de Dret Civil Foral, Constitució i Estatut d'Autonomia. Lleis sobre el Dret Civil Foral del País Basc. Fonts del Dret Civil Foral; sistema de fonts. El paper de la Jurisprudència. El dret supletori, determinació i criteris per a la seua aplicació. Naturalesa de les lleis del Dret Civil Foral Basc.  
2. Fur Civil de Biscaia. Àmbit territorial: l'Infançonat i les viles, les modificacions administratives i el dret d'opció. Àmbit personal: biscaïns aforats i biscaïns no aforats; obligacions dels biscaïns, drets dels biscaïns no aforats. Nacionalitat i veïnat dels estrangers a Biscaia. Conflictes de lleis, criteris de resolució.  
3. Fur Civil de Biscaia. La troncalitat: Objecte de la troncalitat. Els parents tronquers. Els béns troncals. Drets i obligacions de la troncalitat. Veïnat civil i troncalitat. Successió forçosa: Legítima i legitimaris; l'apartament i la preterició. Quantia i càlcul de la legítima. Drets dels tronquers, orde de successió.  
4. Fur Civil de Biscaia. Successió testada: formes testamentàries admeses en el Dret Civil Foral del País Basc. El testament hil-buruko. El testament mancomunat. Successió testada. El poder testatori: definició; l'alkar poderós. Requisits per al nomenament de comissari. Causes d'extinció del poder. El testament per comissari: exercici del càrrec pel comissari, termini i condicions. Drets i facultats del comissari. Obligacions del comissari. Cònjuge-comissari.  
5. Fur Civil de Biscaia. Successió ab intestato: Orde de prelació; el dret de representació. Béns troncals i no troncals. Els pactes successoris: Instruments per a l'atorgament del pacte successori. Classes: eficàcia de present, eficàcia post mortem. Revocació del pacte successori; causes. Resolució del pacte successori; causes. Reversió a la persona que institueix; causes. Reserves i reversions: Reservistes; ascendents; pares; cònjuge. Reservataris. Béns reservables. Reversions; a favor d'ascendents; a favor de donant.  
6. Fur Civil de Biscaia. Règim econòmic matrimonial: Fixació i variació. Règim legal supletori, i regles per a la seua determinació. Comunicació foral: naixement i consolidació. Administració dels béns constant matrimoni; les herències pendents d'acceptació. Actes de disposició, el cas de la negativa d'un dels consorts. Deutes del matrimoni, el cas del consort no deutor. Dissolució de la comunicació foral. Consolidació; requisits; el cas del cònjuge viudo comissari; adjudicació dels béns comunicats. Dissolució per defunció sense descendents comuns; efectes; els drets del cònjuge vidu adventici. Altres Causes d'extinció del règim econòmic.   
7. Fur Civil de Biscaia. Drets d'adquisició preferent: legitimats, concurrència i orde de prelació; béns sobre els quals recau; les crides, contingut, forma i publicitat; Compareixença i falta de compareixença del parent; la valoració dels immobles. Saca foral: casos en què procedix; forma i termini per al seu exercici; valoració dels immobles, procediment per a la seua fixació i el pagament. Servituds de pas: adquisició. El predi dominant i els seus drets.  
8. Fur Civil d'Àlaba. Àmbit territorial: Ayala; determinació i regulació de les possibles modificacions administratives. Llodio i Aramaio. Àmbit personal. Règim successori d'Ayala. «L'usdefruit poderós".  
9. Fur Civil de Guipúscoa. Àmbits territorial, personal i funcional. Limitacions a la llibertat de disposició per causa de mort. Drets del cònjuge vidu; obligacions dels beneficiaris; limitació de destinació; incompliment i efectes. Ordenació successòria del caseriu per comissari: nomenament de comissari i instruments per al seu atorgament. Exercici del càrrec; funcions del comissari; efectes de l'exercici; forma i termini. Extinció de poder testatori. Ordenació del caseriu per testament mancomunat: Legitimats. Forma del testament. Ineficàcia de les disposicions del testament mancomunat; causes. Modificació i revocació del testament mancomunat; eficàcia i forma; dissolució del matrimoni. Ordenació del caseriu per mitjà de pacte successori: Instruments d'atorgament. Efectes del pacte successori. Modificació del pacte successori; causes. Classes de pacte successori. Drets de la persona que institueix i de l'instituït en cada classe de pacte. Pacte de comunitat de vida.  
10. Parelles de fet a la Comunitat Autònoma del País Basc: concepte i requisits per a la seua constitució. Acolliment i adopció. Règim econòmic. Règim successori. Extinció; causes i efectes.  
ANNEX II  
El Sr./Sra ..., amb domicili a ... d ... anys d'edat, amb document nacional d'identitat número ..., declara sota jurament o promesa, a l'efecte de ser nomenat funcionari del Cos de Gestió Processal i Administrativa, que no ha sigut separat del servei de cap de les administracions públiques i que no es troba inhabilitat per a l'exercici de funcions públiques, ni comprés en cap de les causes d'incapacitat i incompatibilitat establides en les disposicions legals.  
..., ... d..., de ...  
La persona declarant  
ANNEX III  
Instruccions per a omplir la sol·licitud d'admissió  
Llegiu atentament i seguiu amb atenció les instruccions següents.  
Si no seguiu les dites instruccions les vostres dades poden resultar errònies, ja que aquest document serà llegit electrònicament.  
INSTRUCCIONS GENERALS  
- Escriviu només amb bolígraf negre o blau sobre superfície dura i llisa.  
- Abans d'omplir les vostres dades, observeu amb deteniment el «Model de caràcters» representat en la sol·licitud, que consta de lletres, números i signes.  
- Feu els caràcters (lletres, números i signes) en les caselles i d'acord amb el «Model de caràcters». No utilitzeu cap signe que no conste en el model.  
- Escriviu un sol caràcter (lletra, número o signe) en cada casella. No escriviu mai sobre el requadre de les caselles. No escriviu res fora de les caselles.  
- Assegureu-vos, en escriure, que el bolígraf marque bé deixant un traç continu i pressioneu prou perquè les dades queden reflectides en les còpies.  
- Si us equivoqueu no esborreu ni corregiu en la mateixa casella. Ompliu o recobriu totalment la casella equivocada i escriviu el caràcter correcte en la casella següent.  
Una casella omplida totalment equival a anul·lar el caràcter mal escrit. No esborreu, no corregiu.  
- Si els cognoms, nom, municipi, etc. són excessivament llargs, procureu acurtar-los de manera comprensible. No abreugeu el primer cognom. Utilitzeu únicament els signes que figuren en el «Model de caràcters».  
- En omplir l'apartat corresponent al pis (casella 13), si és planta baixa o entresòl, poseu 0.  
- En omplir l'apartat corresponent al telèfon (casella 18), escriviu només números; entre prefix i número no deixeu caselles en blanc, ni signes de separació.  
- En els apartats en què calga escriure diverses paraules: nom, adreça, etc. deixeu una casella en blanc entre paraula i paraula.  
- En els requadres on heu d'escriure amb la vostra lletra (caselles 19 i 28), feu-ho amb lletra clara i llegible. No eixiu del requadre en escriure.  
- No oblideu signar la vostra seua sol·licitud en el requadre corresponent. No eixiu del requadre en signar.  
- No doblegueu la «Sol·licitud d'Admissió», ni deixeu taques de bolígraf sobre ella.  
- No ompliu unes dades sobre altres.  
INSTRUCCIONS PARTICULARS SOBRE ALGUNES DADES QUE ES DEMANEN EN AQUESTA SOL·LICITUD  
- CODI DEL COS (casella 20). El que figura en la convocatòria corresponent al cos.  
- RESERVA DISCAPACITATS (casella 23). Ompliu només si és discapacitat, tenint en compte: A) Segons la convocatòria, pot haver-hi una o dues quotes de discapacitats. Si només hi ha una, marqueu amb una X només el requadre "reserva discapacitat general". I si a més sol·liciteu adaptació, marqueu també el dit requadre. B) Si no es presenta per cap de les quotes de reserva de discapacitats, però precisa, per la vostra minusvalidesa, sol·licitar adaptació per a la realització de les proves, marqueu només el requadre de "sol·licita adaptació".  
- PROVÍNCIA D'EXAMEN I CODI (caselles 26 i 27). Indiqueu la ciutat d'examen triada (casella 26) i el seu codi corresponent (casella 27), si ho demana la convocatòria, tal com s'indica tot seguit:  
Albacete 02; Barcelona 08; Burgos 09; Càceres 10; Ceuta 51; Las Palmas 35; Logronyo 26; Madrid 28; Mallorca 07; Melilla 52; Múrcia 30; Oviedo 33; Pamplona 31; R. P. i B.Madrid 28; Santander 39; A Corunya 15; Sevilla 41; Tenerife 38; València 46; Valladolid 47; Vitòria 01; Saragossa 50.  
- PERSONA OBLIGADA AL PAGAMENT. El subjecte passiu haurà de signar i datar en l'espai reservat per a això, en la part inferior esquerra de l'anvers d'aquest document.  
- IMPORT DEL PAGAMENT:  
Consigne en l'autoliquidació l'import de la taxa de dret d'examen, el qual ve reflectit en l'orde de convocatòria.  
- LLOC DE PAGAMENT. A través d'entitats col·laboradores (bancs, caixes d'Estalvi i cooperatives de Crèdit), en què no hi cal tindre compte obert, mitjançant la presentació d'aquest document d'ingrés.  
- JUSTIFICANT DEL PAGAMENT I PRESENTACIÓ INSTÀNCIA:   
En realitzar la presentació del model de sol·licitud per a l'ingrés de la taxa de dret d'examen, sol·liciteu de l'entitat col·laboradora l'exemplar destinat a la persona interessat com a justificant del pagament dels drets i l'exemplar per a l'administració. Aquest últim haurà de ser presentat d'acord amb el que indique la base de la convocatòria.  
ANNEX IV   
El Sr./Sra.., amb domicili a ..., de ... anys d'edat, amb document nacional d'identitat número ..., dóna el seu consentiment perquè el òrgan instructor del procés selectiu corresponent a la Convocatòria d'accés al Cos de Gestió Processal i Administrativa, per a les proves selectives de la qual presenta sol·licitud de participació, puga accedir per a consulta i verificació de les meues dades personals d'identitat, als arxius, bases de dades o altres fons documentals que es troben en poder de l'administració que contenen les esmentades dades.  
..., ... d.... de ...  
La persona declarant